b"\n_START_ARTICLE_\nDavid Solans\n_START_SECTION_\nBiografia\n_START_PARAGRAPH_\nVa entrar al m\xc3\xb3n del cinema per casualitat, una ag\xc3\xa8ncia va convocar un c\xc3\xa0sting per internet per a la pel\xc2\xb7l\xc3\xadcula Fill de Ca\xc3\xadn, de Jes\xc3\xbas Monlla\xc3\xb3. S'hi va presentar i va resultar escollit per interpretar el protagonista, en Nico Albert, un noi amb una personalitat i una obsessi\xc3\xb3 malaltissa pels escacs, actuant al costat d'actors de la talla de Jos\xc3\xa9 Coronado i Julio Manrique. A causa del rodatge, que va durar tres mesos, va haver de realitzar els seus estudis obligatoris (aleshores estava a 3r d'ESO) amb un professor particular. La seva actuaci\xc3\xb3 li va servir per ser nominat als Premis Gaud\xc3\xad, com a candidat a millor actor al costat de Javier C\xc3\xa1mara, Jos\xc3\xa9 Sacrist\xc3\xa1n i Eduard Fern\xc3\xa1ndez, tot i que no va guanyar. Tamb\xc3\xa9 va ser nominat als premis CEC, atorgats pel C\xc3\xadrculo de Escritores Cinematogr\xc3\xa1ficos, com a actor revelaci\xc3\xb3 per Fill de Ca\xc3\xadn._NEWLINE_L'any seg\xc3\xbcent va participar en la webs\xc3\xa8rie La Ca\xc3\xadda de Apolo, que li va valer un premi al Festival de Cinema de Girona, i a El dulce sabor del lim\xc3\xb3n, del director David Aymerich, que es va estrenar el 2015. Un cop finalitzat el batxillerat va fer cursos de doblatge, de gui\xc3\xb3 i d'actuaci\xc3\xb3 i va estar assistint durant dos anys a l'escola de teatre Nancy. A m\xc3\xa9s, el 2014 tamb\xc3\xa9 va debutar a televisi\xc3\xb3 a la s\xc3\xa8rie Bajo sospecha (Antena 3), interpretant l'\xc3\x93scar, un personatge secundari. El 2015 va ser escollit com a un dels protagonistes de la s\xc3\xa8rie de TV3, Merl\xc3\xad, en el paper d'en Bruno Bergeron, el fill i alumne del professor de filosofia, protagonista que interpreta Francesc Orella. A data de 2015, vol dedicar-se a la direcci\xc3\xb3 de films i treballa en el gui\xc3\xb3 d'una pel\xc2\xb7l\xc3\xadcula. Des del 2 de maig fins al 29 de juliol de 2016, va rodar la segona entrega de Merl\xc3\xad, tanmateix va abandonar la s\xc3\xa8rie temporalment, per tornar al final de la tercera temporada, als darrers quatre cap\xc3\xadtols de la s\xc3\xa8rie. _NEWLINE_Va debutar en l'\xc3\xa0mbit teatral a l'obra A cada rey su merecido, dirigida per Oscar Molina, que es va dur a terme entre el gener i el febrer de 2017. D'altra banda, ha escrit conjuntament amb el director David Aymerich un gui\xc3\xb3 per a la pel\xc2\xb7l\xc3\xadcula Nordur que ser\xc3\xa0 rodada a Isl\xc3\xa0ndia, anunciada el setembre del mateix any._NEWLINE_El desembre del 2018 es va fer oficial que participar\xc3\xa0 en l'spin-off de Merl\xc3\xad, que portar\xc3\xa0 el nom de Merl\xc3\xad-Sapere Aude, protagonitzat per Carlos Cuevas. El nou projecte el desenvoluparan a mitges Movistar+ i TV3, s'estrenar\xc3\xa0 a finals del 2019 en exclusiva a la plataforma de pagament, que empr\xc3\xa8n aix\xc3\xad la seva primera ficci\xc3\xb3 pr\xc3\xb2pia rodada en catal\xc3\xa0, i es podr\xc3\xa0 veure posteriorment al canal p\xc3\xbablic de Televisi\xc3\xb3 de Catalunya un any m\xc3\xa9s tard."